
O Volapükaflens Löfik ! 


Speiob, das alikan olas elifädon pasatazäli läbik. Bal vobodas tü tim at 
binon in gad, kel pos nıfüp primon ad galikön. Yeb glofon vifiko e muton 
pakötülön. Nifaklokils, narzids yelovik e krokils jönükons gadi anu e binos 
gudik ad golön ini gad ad jüpön ecopön, fino ad juitön luti flifik e vobön in 
züamöp plitik. 


Pefunon komit bevünetik ad mobön, das Datuval Volapüka obsik 
posaludädikom. Ya dabinon baiod ko klerans ömik. Sekretan ona binom el 
Reinhard Haupenthal. Volapükavan famik. Slopan ona binom Cifal Volapüka- 
mufa, söl Brian R. Bishop. 


Igo if no obenosekon, reklam pro pük obsik, äsi nitedäl gretikum tefü el 
Johann Martin Schleyer obinons gudiks. Kodü atos, Cifal Volapükamufa 
tudelik vipomöv sevön cedis slopanas tefü din at, e lebegom onis, das openons 
suniküno ome u Sirkülapenäde obsik tikamagotis onsik. Ladet oma binon : 
Zän Volapüka, 155 Leighton Avenue, Leigh-on-Sea, Essex. SS9 1PX, Linglän 


Ad kleilükön dini : pösod, kel älabon repüti saluda heroedik dü lif onik 
kanon pamobön ad saludädikam, sevabo : ad ninikön ini lised calöfik (=: kaled) 
saludanas. Primo nemoy eli postulator causae, kel binom kleran, e kel 
xamob lifamodi pösoda, benorepüti oma kobü doküms tefik. Lexam at kanon 
dulön dü yels mödik. If xam at poplöpon, mutoy labön i blufi milaga, kel 
podunon dub pläid pösoda, in jenet at, dub el Johann Martin Schleyer kobü 
doküms mödik votik. Fräds ad dunön valikosi binons vemo jeriks. Spelob, das 
söl Haupenthal sevom osi. Too, kanobs -li ün fütür fagik plekön : O 
saludan Johann Martin Schleyer, plekolös pro obs ? k 

LIFANUNOD CIFALA FOLID : JOHANN SCHMIDT 





El Johann Schmidt pemotom tü 1895, setul 28 in vilag: 
Weisskirchen am Taunus nilü zif : Frankfurt am Main as son skultura- 
mastana : Georg Schmidt. 


Ya ün cilüp gölik hipul smalik äjonom täleni pro musig, e famül 
musigälik, in kel hipul mälyelik ädagetom tidodemi balid, eletom omi 
as julan ini musiganiver : Dr Hoch'sches Konservatorium in Frankfurt am 
Main. 


Ün 1912 älüvom stitodi at, posä ilänom musigastumis difikün e 
teori sa dabum musiga. 


Jütavuns badik in brads bofik in volakrig balid ämütons omi ad 
plägön ledino pianodi. Dü yels mödik ävobedom as pianodan ed as cif 
musigalefa in zifs mödik, bevü votiks in Strassburg e lätiko in Frankfurt 
am Main. Daved tonafilma ädrefon omi badiko. Noe äperon vobapladi 
sefik ä jöniki, abi äperom völadi noatedakonleta gretik, keli iremom tä 
maks tio degmil. Atos äjenon ün fluküp yela 1933, ed as taan lüäla reigöl 
in Deutän ettimik, nek äkanon yufön omi. Fino ün 1935 äplöpom ad tuv- 
ön vobedapladi in baoletajul privatik in Frankfurt am Main. 


Hipul noliälik ya ivisitom stitodis difik ad dalänön pükis. Latik- 
umo dü krig in malädanöp äseivom balidnaedo yufapükis, e so älilom 
nemi : Volapük. Ab pas lunüpo pos volakrig balid, ün 1923 äkanom 
tuvön bukis balid püka, e suno älöfom lefäkiko püki at. 


To def liega, äplöpom ad dalabön Volapükabukemi zao mu 
gretiki, keli zuo nog ägretükumom dub lautots tio kiltum lekonedas, 
konedas, skätas, e poedotas tio tumluldeg äsi lautotas veŭtik tefü 
jenotem Volapüka. 


Dub gudäl cifalas ettimik ädagetob sökaleodiko diplomis tidana, 
tidala e profäsorana Volapüka, jüs cifal : söl Sprenger äloveükom ome 
cali cifala folid Volapükamufa volaveitik. 

PLIN SMALIK (XIX) 
FA ANTOINRE DE SAINT-EXUPÉRY 





Plin smalik ägrämom sui bel geilik. Bels teik, kelis föro isevom, 
äbinons volkans kil, kels ägeilons äs kiens oma. Ed ägebom volkani 
kvänik äs lustul. 


"De bel so geilik äs at," äsagom oke täno, "ologob me balna 
planeti lölik e menis valik . . . " 


Ab älogom nosi plu ka nadis klifik mu pejapükölis. 

"Deli gudik !" äsagom benofätio. 

"Deli gudik, deli gudik, deli gudik" ägespikon leog. 

"Kin binol - li ?" äsagom plin smalik. 

"Kin binol - li ? Kin binol - li ? Kin binol - li ?" ägespikon leog. 

"Binolsös flens oba, binob soalik," äsagom. 

"Binob soali, binob soalik, binob soalik" ägespikon leog. 

"Planet bisarik kion !" ätikom täno. "Binon go sägik e go tipik e 
go salik. E magäl defon menes. Dönuons utosi, kelosi sagoy ones . . . Lä 
ob ilabob flori : äspikon ai balidturno . . . " 

LEELEE EELEEEE EEE EEE 
MILAG NUTIMIK 

Bü brefüp eremob köämi nulik. Mutob sagön, das binon käm smalik, 
u kämil. No ! pölob; binon kämül, bi polob oni valöpo in jitapok obik, ed anu 
binon äs flen gudik. No flagon filmi, te ziöðbedemis smalik kil, e ven logob 
bosi, kela mem vilob kipedön, te zesüdos ad pedön knopili. Ven kolkömob 
röletanis, u flenis votik oba, sagob ones: Dalob - li, das fotografob oli? 


Cedons, das lienetob, no sevob kikodo, bi kämül at vero ecenon sienami oba 
lifa it, ab pro utans, binob te äs cil ko pledadin nulik. 


TÄVAVENTÜR IN LAPÄN (XII) 
FA KARL MAY 


So äfovobs seilölo vegi obsik jüs ärivobs ludomi nilädana. Daut 
omik äbinof plödo ed iküpälükof nilädani, das okömobs; kodü atos, 
äkolkömom obis : 

"Tuina litya atna - Püd binonös ko ol !" Pentäglidom omi. 

Täno ägleipoms okis len koap, älumufoms flanio maskaris 
nifatimik e vemo flenöfiko äröboms nudis okas bal len votik. Ab ob, as 
foginan, te nam päpedom. Voms bofik päglidofs leigo e poso Pent 
äsäkom : 

"Teutnat Pavek (= dünan) binom kiöp ? No logob omi." 

"Us lä nims kanol logön omi." 

Vo älogobs omi lä rens, kels äjäfons ad sükratön yebilis dis nif. 

"Labom - li nifajukis oka len futs ?" äsäkob. 


"No, stanons is len ludom." 


Ägolob nilikumo ad logön jukis ed älogob sunädo in bal onas 
mali ya pesagöli. 


"Vokädolös omi. Mutobs spikön ko om," äsagob. 

Sekü feif lekleilik e vineg me nam dünan älükömom nevifiko. 
"Puorest - deli gudik !" äglidom ko logodajäst nennefölotikün. 
"Nifajuks at, binons - li dalabi ola ?" äsäkob omi. 


"Si, härra (= o söl!) ägespikom. 


"Kömolsöd ini ludom ! Mutob bespikön mani at." 

Dünan älugolom nen tadun anik sunädo da nügolöp e sölef oma 
äsökom omi nuläliko. Dalaban ludoma pänemom <Stalo> - (Volapüko 
<gian>), do gret oma te äleigon geili jotas obik. 

P "Átye Stalo," äsagob ome, "dünan at suniküno omogolom de 
o; "Kipladio ?" äsäkom stunölo. 

"Ini kítek." (= fanäböp). 

Älüodikom löpio, pajeköl. 

"Sagol kisi - li, härra." 

"Das ogolom ini fanäböp." 

"Kikodo ?" 

"Bi binom tifan." 

"Härra, vilol - li nofön obi ed obikanis ?" 

"No ! Kikodo nofob -la oli? Binol kveime (= nilädan) obsik ! 
Efidob ed edrinob ko ol; ol ed olikans binons löfiks obe. Betikob te 


läbi e püdi ola e seko sagob ole, das dünan olik binom tifan." 


Dünan no ägespikom e no ämufom; i voms bofik päseilofs; ab 
Stalo ävokom : 


"Härra, blöfolöd osi !" 
"Sunädo ! Man at ebinom - li ädelo fagik de ludom ?" 


"Si - äsedob omi idelo love fyäll lü Arpen Rauna (= sör 

Ragnilda), jikel egetof partnekuts (= pulili), kele ämutom blinön reni as 
tutalegivoti." 


"Ägekömom kitimo - li ?" 
"Vemo lato, timü tetam renas." 


"Átye Pent konomös ole, kikodo dünan äneodom timi so 
mödiki !" 


Pentäkonom ventüri neläbik oka. Dünan älilom takediküno osi 
nen mufön logaheris,; ab votikans päzunons vemo. Ven konan ifinom, 
Stalo äsäkom dünani : 

"Ol sagol dö atos kisi - li ?" 

"No edunob osi !" ägespikom takediküno. 

"Lugol !" 

"Yulob, das äbinom seiman votik. Leno ekömob lü slitaglad." 

"Ab esökoms vegedi ola." 

"Pöloms. Dasukolsöd, va otuvols largentini lä ob !" 

"Odunobs atosi," söl omik äsagom. 


Klot oma e poso i ludom päxämons kälöfiküno, ab no äkanobs 
tuvön seimikosi. 


"Kiplado ebinom, sis egekömom," äsäkob. 
"Te len jep !" Stalo ägespikom. 


(Fövot ün mul balidkömöl 


BUKAKRÜT 


Baon Pál Podmaniczky e Bib Norgänik 





Buk at binon mebü Baon Pál Podmaniczky (1885 - 1949), kel 
äbinom tidan, profäsor Godava e pastan Lutärik, e kel gudiko äspikom 
pükis degjöl ma posdaut oma, el Ilona Kutas Martinovits. (1944 - ). 
Dalilobsös ofi :- 


"Jünu, epenob te konotili bal, (sevabo : Bib Norgänik), ab me at, 
eflenikob ko pösods mödik zi vol. Flens at pasetik e nuiks etradutons 
konotili obik ini püks veldegvel, sevabo : püks Yuropik luldegjöl, püks 
Siyopik degkile püks Frikopik mäl. Bi flens obik mödikün sevons 
Linglänapüki, u as püki netik, u as püki telid, peneds obsik pädunons 
in püket. Too in jenets votik, pük komunik obsik äbinon u 
Macaränik, u Polänik, u Deutänik, u Rusänik, u Spanyänik. Epenob 
buki at dilo pro flens obik; kanons sevädikön ko püks odas medü buk 
obik - dilo epenob oni pro studans oba mältum luldeg in jul, kiöp 
binob bukeman e tidan Linglänapüka; kanons gebön oni as nunodi 
pükas vola." 


Medü konotil somik, ma of, reidans kanons sevädikön ko püks 
veldegvel - ab pösodiko no süadob. Kanoy logön, das püks at binons 
difiks, kanoy igo süemön pükis at, kels sümons pluuneplu lü pük lönik, 
ab ven logob tradutodis konotila, samo, in püks Larmeniyänik e 
Bängaliyik, ed in mödiks pükas votik, mutob koefön, das paperob! 


Buk lölik pebükon in Macaränapük ed in Linglänapük, (as pük 
bevünetik adelik, no-li?) Pük alik labon bepenami brefikün, kobü 
tradut nümas bal jü deg. Bepenami flanü tradutod Volapükik kanob 
töbo kredön. Ma at, Volapük binon pük mekavik fa kultan Jveizänik 
pädatuvöl; labon foyümotis e poyümotis somödikis, kels kodons, das 
pük at binon nelärnovik ! Too dabinons klubs Volapükaslopanas in 
Nedän e Linglän. (Kikodo - li, if pük binon nelärnovik ?) Bepenam at 
binon nesiäm !! 

Tanam buka binon legudik. Kaliet Lingänapüka binon valemo 
legudik, pläamü pöls tonatama ömik. Su tiädapad reidoy, samo, dö 
"18 lingual grandfather = multi-lingual grandfather, kel sinifon 
balugiko, das lefat äsevom pükis degjöl. 


Buk labon padis 299, ab in pükalised valemik su pad 291 
Volapük liedo no pubon. 


E cödot - li obik? Binon buk mu nitedik, kel no frädon 
tumödo. Komandob oni pro geb pösodik, äsi pro bukems e juls vala- 
sotik. Fümiko binon buk pötik pro mödapükans, u pro utans, kels vil- 
ons vedön somikans ! 


If viloy getön kopiedi buka, penoyös lü :- 
Martinovitsné Kutas Ilona, 
3300 Eger, Széchenyi u. 9, 


Macarän. 


(Ladet leäktronik :_tenger@eszeg.sulinet.hu) 





(KEZE EEZEZEEZEZEEEFEEEEEEEEEEE] 
LÜPAKOV E KÜPALOV 
Lüpakov e Küpalov binoms blods tel, kels spikoms ai Volapüko. bi pals okik id 


äspikons ai Volapüko. Laboms lecedis lönik kels binons semikna droliks. ab ai 
juitiks. Kolkömols omis ün mul at naedü bal. 


Sbm ; 

Tuvedot räta modik futü pad 3l siokpraih prilula äbinon : klots. 


